google/wiki40b huggingface dataset:
Kjepphest

Kjepphest er et leketøy som opprinnelig bare var en kjepp som barn holdt mellom bena og sprang med for å etterligne ridning. Vanligvis ble kjepphesten laget av et kosteskaft og pålimt et utskåret hestehode med tverrpinne som gjorde det lettere å holde. Det ble så malt i mer og mindre naturlige farger. De fineste kjepphestene hadde hjul bak, og sadeloppbygning midt på. Leketøyet var i vanlig bruk til ridehestene forsvant ut av bybildet og trehjulssykkelen overtok.

Uttrykket i overført betydning

Uttrykket «kjepphest» kan også brukes om en fiks idé, noe en er veldig interessert i, en hobby eller et favorittema. «Å ri en kjepphest» kan på tilsvarende måte bety det «å ha dilla» på noe eller være overdrevent ivrig og opptatt av en sak som en stadig nevner.
En av de mest kjente kjepphestene i denne betydningen kan tillegges den romerske senatoren Marcus Porcius Cato den eldre (234-149 f.Kr.) som alltid avsluttet sine innlegg i senatet (uansett hva temaet var) med ordene: «Og forøvrig er det min mening at Kartago bør ødelegges». For noen år siden ville en slik adferd ha fått karakteristikken «hakk i plata».
På engelsk kalles kjepphest for hobby-horse eller bare hobby, trolig er en omdanning av navnet Robert. Det engelske ordet for kjepphest har siden gitt oss ordet «hobby» i betydningen «favorittsysselsetting» «yndlingsemne» eller «fritidsinteresse». En variant av den engelske hobby-horse ble brukt som et fast innslag i den gamle Morris-dansen. Også William Shakespeare nevner ordet hobby-horse flere steder i sine skuespill.
Luleå tekniska universitet

Historie

Forgjengeren til LTU ble innviet 1. juli 1971 under navnet Høgskoleenheten i Luleå. Senere skiftet den navn til Høgskolen i Luleå; navnet Luleå tekniske høgskole ble også brukt. Høgskolen fikk full universitetsstatus 1. januar 1997 og skiftet da navn til det nåværende.
Azito kraftverk

Azito kraftverk er et kombinert olje- og gasskraftverk i Elfenbenskysten. Det har en installert produksjonskapasitet på 300 MW, fordelt på 2 turbiner. Anlegget ble påbegynt omkring 1995, fikk første turbin installert i 1999 og stod ferdig i 2000. Brenselkilden er naturgass og olje.
Vetulicolia

Bygning og levevis

Vetulicoliaene var middelsstore dyr i sin samtid, fra 8 til 20 cm lange. Hele dyret var tilnærmet 8-tallsformet, med en stor flatt kropp og en segmentert bladformet hale. Kroppen var omgitt av en tykk kappe, trolig tilsvarende kappen som omgir kappedyrene. Munnen satt helt i framkanten på hodet, og hos mange av dem var det et antall gjelleåpninger langs kroppen. Tarmen var spiralformet og strakte seg gjennom hele dyret helt ut til tuppen av halen. Funn fra Kangaroo Island av spesielt godt oppbevarte eksemplarer viser at haledelen hadde en segmentert ryggstreng.
Gruppen har blitt tolket både som sedimentspisende bunndyr og som frittsvømmende organismer. Plasseringen av tarm og ryggstreng tyder på at dyrene har vært avflatet fra sidene (høye og smale), og har vært svømmende. Bunndyr er gjerne avflatet den andre veien (lave og brede). Tarmen hos mange av eksemplarene har vært fylt med gjørme, men dette kan være et resultat av at dyrene har dødd i leirras heller enn at de faktisk har spist mudder. Sedimentspisere har vanligvis en sylindrisk tarm, ikke spiralformet slik som vetulicoliaene. Trolig har de levd i åpne vannmasser og vært aktive filterspisere, slik som hvaler og krill i dag.
Standstat

En standstat betegner en statsform som i vid utstrekning er dominert og regjert av privilegerte stender. Historisk betegner ordningen med stender en samfunnsmodell hvor innbyggernes tilhørighet ikke primært defineres folkerettslig innenfor et geografisk område, men defineres etter deres tilhørighet til en stand – eksempelvis adelen, geistligheten, borgerskapet eller bondestanden, i motsetning til eiendomsløse bønder. Tilhørigheten til standen bestemmer de rettighetene en person har, og som blir gitt undersåttene av fyrstene. Standsordningen oppstod i middelalderen og ble erstattet av føydalismen helt på 1900-tallet.

I det 20. århundre

I moderne forstand fant politiske systemer som var inspirert av tanken omkring en standsstat, hvor arbeidsgivere og -tagere møttes i egne fora som skulle erstatte det tradisjonelle parlamentariske systemet, sitt utløp i forskjellige former for korporative styresett, i all hovedsak katolsk klerikalfascisme. Samfunnsordningen hadde sitt utspring i Pave Pius XIs encyklika Quadragesimo anno.
Eksempler på standstater er den austrofascistiske «Ständestaat» i Østerrike under kanslerne Dollfuß og Schuschnigg, Spania under Franco («Franquisme»), Tisos Slovakia, Italia under Mussolini og «O Estado Novo» («Den nye staten») i Salazars Portugal.
Sheila

Etymologi

Sheila er en engelsk form av Síle, som er en irsk form av det romerske kvinnenavnet Caecilia. Dette er en feminin form av Caecilius, som er dannet av latinske caecus, «blind».
Friidrett under Pacific Mini Games 2017

Friidrett under Pacific Mini Games 2017 ble arrangert fra 11. til 14. desember 2017 på Korman Stadium i Port Vila på Vanuatu.

Deltakerland

18 lag deltok i friidrettskonkurransen.

Medaljevinnere

██ Medalje ikke tildelt, eller ikke offisielt tellende
Anatot

Anatot (hebraisk: עֲנָתוֹת) er navnet på en israelittisk by i oldtiden innenfor området til Benjamins stamme og som tilhørte prestene. Den er hovedsakelig nevnt som fødestedet for profeten Jeremia. Anatot var stor nok til at den hadde mur rundt seg og med en viss styrke, liggende på en bred åsrygg og med utsikt over Jordandalen og den nordlige delen av Dødehavet. Den lå rundt 5 km nordøst for Jerusalem. Moderne forskning ved blant annet Edward Robinson har identifisert den historiske byen med dagens palestinske sted Anata som har rundt 9 600 beboere (2006). Den moderne israelske bosetningen Anatot, også kjent som Almon, på Vestbredden ved Jerusalem, er oppkalt etter den historiske byen.

Historisk by

I henhold til den bibelske tradisjonen har Anatot navnet og sin historie ved at den er en av de byene som ble gitt til «Arons etterkommere, prestene». I henhold til Josvas bok i den hebraiske Bibelen (det gamle testamente): «Fra Benjamins stamme fikk de Gibeon og Geba med beitemarker, Anatot og Almon med beitemarker, i alt fire byer. Til sammen fikk Arons etterkommere, prestene, tretten byer med beitemarker som hørte til.»  Ettersom israelittene ikke ofte endret navnene på byene i Kanaan etter at de kom dit, kan navnet på denne byen, Anatot, ha vært avledet fra en kanaanittisk gudinne, ‘Anat, en datter av El i kanaanittisk mytologi. Imidlertid er det også oppgitt som navnet til en israelittisk person i Første Krønikebok og Nehemjas bok. Navnets opprinnelse er således usikkert, men om det er et kvinnenavn, kan det være i betydningen «(ana)ie; kvinne av Tot», eller «hjemmet/hjertet/arnen til Tots kvinne.»
Anatot er også nevnt som fødestedet til Abieser fra Anatot, en av kong Davids trofaste tretti, og Jehu, en annen av de tretti. Den er kanskje best som fødestedet til profeten Jeremia. Ikke desto mindre avleverte han en profeti om prøvelser ved sverdet og ved hungersdød for beboerne i Anatot om de gikk imot ham: «De unge mennene skal dø for sverd, sønnene og døtrene deres skal dø av sult.»
Anatot fikk derimot sine prøvelser og store lidelser fra hæren til Sankerib av Assyria, og kun 128 menn kom tilbake fra det babylonske fangenskap.
Skaugum

Skaugum er et delområde og en gård i Asker kommune. Gården benyttes som residens av kronprinsparet. Skaugum ligger ved Semsvannet og Skaugumsåsen som er populære friluftsområder. Tidligere lå Fjelkenbakken ved Skaugum som var en populær hoppbakke.

Skaugum gård

Gårdens historie går tilbake til middelalderen. Opprinnelig hørte gården til Mariakirken i Oslo og Nonneseter kloster, men gården har skiftet eier flere ganger. I 1909 kjøpte minister Fritz Wedel Jarlsberg gården. 
I 1929 overdro minister Fritz Wedel Jarlsberg gården for kr. 120 000 til daværende kronprins Olav da han giftet seg med prinsesse Märtha av Sverige. Konsesjon for kronprins Olav ble gitt ved kongelig resolusjon av 11. oktober 1929.
Gården er kongefamiliens private eiendom, i motsetning til for eksempel Det kongelige slott og Oscarshall, som er statens eie. Hovedbygningen brant ned i mai 1930. Den nye hovedbygningen ble tegnet av arkitekt Arnstein Arneberg og sto ferdig i 1932.
Skaugum var under den andre verdenskrig bolig for rikskommissær Josef Terboven og SS-sjef Wilhelm Redieß. Like før kapitulasjonen trådte i kraft ved midnatt 8. mai 1945 sprengte Terboven seg i luften i sin bunker på gården. Redieß skjøt seg selv tidligere på dagen.
Kong Olav V bodde på Skaugum fram til 1968, da han i forbindelse med bryllupet mellom daværende kronprins Harald og Sonja Haraldsen ga gården videre. Tradisjonen med å bruke Skaugum som residens for kronprinsparet fortsatte, og det er nå kronprins Haakon og kronprinsesse Mette-Marit som bor der. Stedet er ikke åpent for besøkende.
Eiendommen som drives som gårdsbruk med dyr, har i alt 480 dekar dyrket mark og 500 dekar skog. I 2010 besluttet kronprisparet å legge ned melkeproduksjonen, og 24. juli 2010 ble besetningen på omkring 110 kyr og ungdyr auksjonert bort.
Kronprinsen er selv ansvarlig for vedlikeholdskostnader. Garden står for vaktholdet på Skaugum.
Fisketuberkulose

Fisketuberkulose er fiskesykdommer forårsaket av bakterier i gruppen Mycobacterium.
Enkelte former kan smitte til mennesker og gi smertefulle sår.
Arten Mycobacterium salmoniphilum angriper laksefisker.
Fisketuberkolose gir ikke tuberkulose hos mennesker, selv om de involverte bakteriene er beslektet.
Gavl

Gavl er betegnelse på en mer eller mindre trekantet, loddrett eller nesten loddrett flate, som er avgrenset av andre flater vinkelrett på gavlen.  Gavl brukes særlig om detaljer på enkelte hus og båter, men opptrer også som navn på enkelte fjellsider.
På hus: På et hus med saltak er gavlen det trekantede veggfeltet mellom de to takflatene ved enden av bygningskroppen. Gavlen er som regel en direkte fortsettelse husets endevegg, og denne kalles også gavlvegg.
På båt: En del båter har flat hekk (har speil eller akterspeil).  En slik flate bak på en båt har som oftest en tilnærmet trekantet form, med spissen ned, og kalles ofte for gavl, herav betegnelsen gavlbåt.
Phyllopodium

Levevis

Larvene lever gjerne i råtnende ved eller annet dødt, organisk materiale.
De voksne billene besøker gjerne blomster for å ete pollen.

Utbredelse

Arten er utbredt i Australia (New South Wales og Queensland).
Yong'an

Yong'an (kinesisk: 永安 ; pinyin: Yǒng'ān) er et distrikt i byprefekturet Sanming i provinsen Fujian i Folkerepublikken Kina.
Byfylket ligger i den regionen av Fastlands-Kina som har kyst mot Taiwanstredet og dermed er avstanden til Taiwan ikke så lang. Her er det rakettutskytningsbaser, og herfra ble det avfyrt raketter under krisen i Taiwanstredet i 1996.
Befolkningen var på 315 597 innbyggere i 1999, og i selve byen Yong'an – byfylkets administrasjonssentrum – var det 190 456 innbyggere i 2000.
Ifølge Laogai Research Foundation ligger det to laogai (leirer for omskolering ved arbeid) i byfylket.

Kulturminner

Anzhenbao (Anzhenbao, 安贞堡), et fort fra slutten av Qing-dynastiets tid, ble i 2001 oppført på Folkerepublikken Kinas liste over kulturminner.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i  Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Filmsite.org

FilmSite.org er en nettside som inneholder både filmanmeldelser og generell filmhistorie. Den ble etablert av filmkritikeren Tim Dirks i 1996, og har siden 2008 vært eid av AMC.
Filmsite.org inkluderer over 300 anmeldelser av filmer Dirks anser for å være blant tidenes beste. I tillegg inneholder den en rekke artikler med generell filmhistorie, samt kåringer av «årets film» og oppsummeringer av Oscar-utdelingene. Nettsiden er gratis og med lite reklame.
Roger Ebert, som er en filmkritiker hos Chicago Sun-Times, har beskrevet siden som «en uvurderlig samling av filmbeskrivelser og manus» og en «utrolig side som inneholder detaljerte beskrivelser av 300 klassiske amerikanske filmer, samt andre ting.»
Lergravsparken

Legravsparken er en park i Sundbyøster på Amager ved København. Den ligger omgitt av Lergravsvej mot nord, Østrigsgade mot vest og Øresundsvej mot syd. I et hjørne av parken ligger Lergravsparken Station, mens folkeskolen Lergravsparkens skole ligger vest for parken. 
Parken er oppkalt etter en rekke lergraver som lå her på 1800-tallet. Den eldste del av parken er Sundbyøster Remise, en liten gruppe trær og busker hvori småvilt kunne søke ly. Remisen eksisterer stadig, og er omgitt av store kampesten. Sitt nåværende navn fikk parken i 1938.
Paulo Futre

Landslaget

Paulo Futre spilte 41 landskamper for Portugals herrelandslag. Han ble tatt ut i Portugals tropp til VM i fotball 1986.
Kohylnyk

Kohylnyk (ukrainsk Когильник, rumensk Cogâlnic) er en 243 km lang elv som munner ut i Sassyk-sjøen i Bessarabia.
Den utspringer i den moldaviske Rajon Nisporeni nær Hîncu-klosteret og renner sørøstover, og krysser etter 125 km grensen til det ukrainske oblastet Odessa. I Ukraina tilbakelegger den så sine siste 118 kilometer og tømmer seg i Sassyk-sjøen ikke langt fra Svartehavet. Nedbørsbassenget til elven er på 3910 km².
Shimogia

Utseende

En middelsstor, avlang, sylindrisk, mørkt metallisk farget praktbille.
Alcúdia

Etmyologi

Alcúdia er arabisk for «på høyden».

Historie

Området hvor Alcúdia er lokalisert har hatt menneskelig bosetning siden bronsealderen.
Det var først ved romernes ankomst og grunnleggelsen av byen Pollentia i 123 f.v.t. at den kom inn i historisk tid. Fra Pollentia var det mulig å ha strategisk overoppsyn med både bukten til Pollenca og bukten i Alcúdia. Pollentia hadde sin storhetstid under den romerske eneherskeren Augustus fra 63 f.v.t. til 14 e.v.t. Byen var omtalt i Roma, ettersom den framstilte utmerkete tekstiler som ble benyttet for togaer. Den romerske byen ble forlatt tidlig på 400-tallet. 
Innbyggerne opprettet på 400-tallet et nytt, mer beskyttet sted ved Pollença. 
I 902 erobret den muslimske staten Córdoba-kalifatet i dagens Spania, øya Mallorca. Det ble da opprettet en gård nær stedet Pollentia som ble kalt for Alcúdia. I 1229 ble muslimene beseiret av konge Jakob I av Aragón, og lagt inn under Aragón. I 1228 kjøpte kong Jakob II av Aragón gården Alcúdia og grunnla en ny by.
Gamlebyen kan tidfestes til 1300-tallet. Rundt byen er det bygget en bymur, og man antar at muren ble bygget på 1300-tallet. I den senere tid har de lokale myndighetene pusset opp byen. Dette har de kunnet gjøre takket være store inntekter fra feriesenteret Alcúdia, som ligger ved kysten like ved fiskerlandsbyen Alcúdia.
Bratsk

Historie

Bratsk ble grunnlagt av russiske nybyggere i 1631 som en festning. Flere tretårn fra 1600-tallsfortet er nå utstilt på Kolomenskoje-godset i Moskva. Byens hurtige utvikling begynte på midten av 1950-tallet med byggingen av det store (4500 MW) vannkraftverket i Angara.

Økonomi og næringsliv

Bratsk vannkraftverk er byens viktigste økonomiske pilar. Blant øvrig industri i byen er et aluminiumsverk og en tremassefabrikk.

Miljøproblemer

Bratsk var blant Blacksmith Institutes «Dirty Thirty», de tredve mest forurensede stedene i verden.
Inntil nylig var Bratsk-reservoaret - som er et av verdens største - drikkevannskilde for mange nærliggende byer. Men etter at tonnevis av kvikksølv ble funnet på bunnen av reservoaret ble lokalbefolkningen advart og bedt om å unngå reservoaret for enhver pris. Men på grunn av Russlands økonomiske problemer blir reservoaret fremdeles brukt til fiske av hardt pressede lokale innbyggere. Ifølge Jurij Udodov, leder for Den Føderale Økologi-Komitéen i Irkutsk oblast, så har dette området «den høyeste utslippsmengden av metallisk kvikksølv i hele Sibir.» Mengden av kvikksølv-forurensing i bakken rundt den nærliggende Usolje Kjemiske Fabrikk tilsvarer halvparten av den globale produksjonen av kvikksølv i 1992.
Bratsk er blitt erklært en økologisk katastrofesone. Bratsk Aluminiumsverk har forurenset sine omgivelser i så stor grad at byen Tsjikanovskij ble evakuert i 2001 på grunn av gjentatte helsemessige kriser.

Transport

Bratsk ligger ved Bajkal-Amur-jernbanen (BAM). Bratsk lufthavn ligger 25 kilometer nord for byen.

Utdanning

Høyere utdanningsinstitusjoner i byen er Bratsk Statlige Tekniske universitet og en avdeling av Irkutsk Statlige universitet.
Ski-VM 2003 for handikappede

Ski-VM 2003 for handikappede ble arrangert 7. – 15. februar 2003 i Baiersbronn i Tyskland. 
Dette var det 7. ski-VM for handikappede som ble arrangert. 
Norge deltok med 5 deltakere; Kjartan Haugen, Andreas Hustveit, Hilde Ingvaldsen, Terje Roel og Nils Erik Ulset. Norge fikk én medalje av hver valør; Kjartan Haugen tok en gull og en sølv, mens Nils Erik Ulset tok en bronse.
Verdensutstillinga i Barcelona 1888

Verdensutstillinga i Barcelona 1888 ble avholdt fra 8. april 1888 til 9. desember 1888 i Barcelona. Den hadde rundt 400 000 besøkende totalt. Utstillinga fant sted på et 380 000 m² stort område som strakk seg fra Parc de la Ciutadella til det som i dag er Hospital del Mar på Barceloneta.
Parc de la Ciutadella ble ombygd i forkant av utstillinga, og man konstruerte triumfbuen Arc de Triomf som inngangsport til utstillingsområdet. Gustave Eiffel presenterte prosjektet sitt Eiffeltårnet for at det skulle bygges i Barcelona, men de ansvarlige for utstillinga syntes det var et rart og dyrt byggverk, og foretrakk den mer klassiske Arc de Triomf.
I forbindelse med verdensutstillinga ble også andre deler av byen modernisert, blant annet hele havneområdet mellom La Rambla og Parc de la Ciutadella. Columbusmonumentet ble også reist før utstillinga.
Agios Georgios kraftverk

Agios Georgios kraftverk er et kombinert gasskraftverk og oljekraftverk i regionen Attika i Hellas. Det har en installert produksjonskapasitet på 360 MW fordelt på 2 blokker / turbiner. Operatør er Public Power Corp.
Anlegget ble utbygd i årene 1968–1971. Brenselstypen er naturgass og råolje.
De totale CO2-utslippene i 2008 var ca. 976 000 tonn, mens det samme årets kvote var 639 000 tonn.
The TV Specials

The TV Specials er et samlealbum med Elvis Presley, utgitt i 1980.
Figurteater i Finland

Figurteater i Finland har blitt spilt både på institusjonsteatre og frie teatre i Finland.

Tidligere utdanningstilbud

Ved Åbo yrkeshögskola i byen Åbo (finsk: Turku) var det et utdanningsprogram for figurteater (dockteater) og sirkusfag. I 2010 ble det klart at dette programmet ville bli nedlagt. Det skjedde etter forhandlinger mellom det finske Utdannings- och kulturministeriet (UKM) og Åbo yrkeshögskola, som førte til at skolen måtte innskrenke det totale antallet studieplasser som skolen tilbød. Utdanningen i figurteater hadde vært en fireårig utdannelse, og den eneste utdannelsen av sitt slag i hele Finland.

Nytt studium fra 2019

I 2017 ble det klart at en ny kombinert musikk- og figurteaterlinje skulle starte opp i Åbo. Etableringen av et nytt fireårig utdanningsløp fra og med våren 2019 er et samarbeid mellom kunstakademiet (Konstakademin) ved Åbo yrkeshögskola og Yrkeshögskolan Novia. Målgruppen for det nye studiet er aktive skuespillere, musikalartister, figurspillere, dansere og skuespillere som har særlig erfaring med fysisk teater.
Per 2018 er Ari Ahlholm fagleder for figurteaterdelen av utdanningen, og blant lærerkreftene man har engasjert er internasjonalt berømte Duda Paiva og Bernard Cauchard.

Nettverket 'Aura of Puppets'

En rekke av de profesjonelle figurteaterkunstnerne i Finland har gått sammen i nettverket Aura of Puppets (AofP). Per 2018 teller nettverket 47 medlemmer. De fleste av dem har tilknytning til figurteatermiljøet i Åbo, som i hjemlandet er kjent som «Finlands dukketeaterhovedstad» (finsk: «nukketeatteripääkaupungin»). AofP ble da også etablert i Åbo. AofP produserer egne figurteateroppsetninger, for både barn og voksne, og fremholder selv at kunstnerne i Åbo er særlig kjent for sine figurteaterforestillinger myntet på et voksent publikum. I tilleg arrangerer nettverket kurs, workshops og seminarer om figurteater, for både profesjonelle utøvere og amatører. Dessuten tilbyr AofP foredrag, kurs og seminarer for andre målgrupper, som for eksempel bedrifter, institusjoner og private.

Hovedkontor i Vantaa (Vanda)

Den verdensomspennende organisasjonen Union Internationale de la Marionnette (UNIMA) har også en avdeling i Finland. I 2015 flyttet den finske UNIMA-avdelingen sitt hovedkontor til Kulttuurikeskus Vernissaan (Kultursenteret Vernissa) som ligger i bydelen Tikkurila (Dickursby) i byen Vantaa (Vanda).

Tidsskriftet 'Nukketeatteri'

Tidsskriftet til UNIMA Finland heter «Nukketeatteri» (norsk: «Dukketeater») og gis ut to ganger i året. Organisasjonen mottar tidsskriftsstøtte fra det finske Undervisnings- og kulturministeriet.

Nordisk nettportal for figurteater

I perioden 2016-2017 lanserte UNIMA Finland en ny nettportal for nordisk figurteater, og inviterte figurteaterkunstnere fra hele Norden (Sverige, Danmark, Norge, Island og Finland) til å registrere informasjon i portalen om seg selv og om sine sceneproduksjoner og øvrig aktivitet. Portalen fikk navnet «Nordic Puppeteer Directory (NordPu)», eller på svensk «Nordisk bank för dockteaterkonstnärer».

Den finske dukketeaterdagen

UNIMA Finland feirer den finske dukketeaterdagen den 11. februar hvert år.
Bravo-utblåsningen

Bravo-utblåsningen er navnet på en ukontrollert utblåsning av olje fra et borehull på norsk sektor i Nordsjøen. Utblåsningen skjedde på oljeplattformen Ekofisk B (bravo) på Ekofiskfeltet.
Den 22. april 1977 skjedde den første ukontrollerte utblåsingen på norsk sokkel i Nordsjøen. Norske ingeniører jobbet på spreng for å finne en måte å stoppe utblåsningen på. De fikk hjelp av de profesjonelle brønndrepere «Red» Adair og «Boots» Hansen som ble fløyet inn fra USA. Alle nordmenns oppmerksomhet var rettet mot dette arbeidet. Etter syv og et halvt døgn, den 30. april klokken 11 om formidagen, klarte de å sette på plass en ventil som stoppet utblåsningen.

Konsekvenser av ulykken

Få timer etter at nyheten ble kjent, begynte pressefolk fra hele verden å strømme til Stavanger. Pressekorpset konstaterte at det sto dårlig til med oljevernberedskapen.
Man har ikke kunnet påvise alvorlige følger av ulykken, verken for sjøfugl, fiskebestand eller strender. En av grunnene er trolig at oljen fra Ekofisk er lett. Den fordamper hurtig og brytes raskt ned av vind og bølger. Forskning og erfaringer etter slike utslipp har dessuten vist at den bakterielle nedbrytningen av olje kan være svært effektiv.
Stefan George

Liv og virke

Georges poesi var karakterisert av en aristokratisk og fjern ethos; hans vers var formelle i stil, lyriske i tone og ofte mystiske i språk, inspirert av klassiske greske diktformer, som opprør mot datidens realisme i tysk litteratur. George mente at poesiens formål var distanse fra verden, og var en sterk tilhenger av kunst for kunstens skyld. Hans diktning hadde mange forbindelser til den franske symbolisme-bevegelsen, og han var også inspirert av Nietzsche.
Georges diktning ble lagt merke til fra 1890-årene, og han grunnla et tidsskrift kalt Blätter für die Kunst. Rundt dette tidsskriftet oppstod en litterær krets, George-kretsen, som inkluderte den store østerrikske dikter Hugo von Hofmannsthal og blant annet også Claus von Stauffenberg. Også Franz Kafka skal ha blitt påvirket av Stefan George. En annen person i kretsen var Friedrich Gundolf.
George var en viktig bro mellom det 19. århundre og tysk modernisme, selv om han var en sterk kritiker av den daværende moderniteten.
Hans diktning la vekt på selvoppofrelse, heroisme og makt. Han ble en populær dikter i høyreorienterte kretser, og er av noen blitt ansett som en proto-fascist. Selv emigrerte han fra Tyskland, og flyttet til Sveits da nazistene kom til makten, i protest mot at de tok hans diktning til inntekt for deres politikk.
Hans best kjente diktsamling var kalt Algabal, en referanse til den romerske keiser Elagabalus. George var også en viktig oversetter; han oversatte Dante, Shakespeare og Baudelaire til tysk.
George skal ha vært homofil.